Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 2 Pv 570/14/2202	Galanta, 26.5.2015
EEČ : 2-17-127-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
napriek tomu, že v zmysle Zákona o rodine a rozsudku Okresného súdu Galanta sp. zn. 8C/60/2008 zo dňa 11.06.2008, ktorý nadobudol právoplatnosť 23.06.2008, bol zaviazaný prispievať na výživu svojho maloletého dieťaťa XXXXX, nar. XXXXX, ktorá je zverená do osobnej starostlivosti matky XXXXX, bytom XXXXX – na základe cit. rozsudku a to sumou vo výške 4.000,- Sk (132,78 Eur) mesačne vždy do 15-teho dňa toho ktorého mesiaca vopred k rukám matky, obvinený si túto svoju vyživovaciu povinnosť v XXXXX a všade tam, kde sa zdržiaval naďalej riadne a pravidelne neplní aj napriek tomu, že bol už v minulosti za takýto trestný čin odsúdený trestným rozkazom Okresného súdu v Galante, č. k. 2T/170/2013 zo dňa 22.11.2013, právoplatný dňom 23.04.2014 a dlh na zameškanom výživnom od mája 2014 až doposiaľ, predstavuje sumu vo výške 1.327,80 Eur,

lebo zanikla trestnosť činu

Odôvodnenie:
Uznesením  vyšetrovateľa Okresného riaditeľstva PZ XXXXX, Odboru kriminálnej polície v XXXXX sp. zn. ORP-269/VYS-SA-2014 zo dňa 24.10.2014 bolo podľa § 199 ods. 1 Trestného poriadku začaté trestné stíhanie a súčasne podľa 206  odsek 1  Trestného poriadku vznesené obvinenie XXXXX za  prečin  zanedbania povinnej výživy  podľa § 207 ods.1, ods. 3 písm. c) Trestného zákona na tom skutkovom základe, ako je to uvedené vo výrokovej časti tohto uznesenia.

	Obvinenie bolo vznesené na základe oznámenia poškodenej XXXXX, ktorá uviedla, že od  januára 2014 XXXXX riadne neplatí výživné na svoje dieťa – dcéru XXXXX, pričom rozsudkom Okresného súdu v Galante sp. zn. 8C/60/2008 zo dňa 11.06.2008, právoplatný dňom 23.06.2008 bol zaviazaný platiť výživné vo výške 132,78 Eur mesačne, vždy do 15-teho dňa toho-ktorého mesiaca. Za neplnenie vyživovacej povinnosti bol už odsúdený trestným rozkazom okresného súdu v Galante dňa 22.11.2013.

	Obvinený XXXXX vo svojom výsluchu uviedol, že výživné na svoju dcéru XXXXX neplatil z toho dôvodu, že nemal zamestnanie. Je si vedomý aj toho, že už bol za neplatenie výživného odsúdený, preto sa bude snažiť dlhujúce výživné uhradiť v plnej výške.  

Dňa 17.12.2014 bola vypočutá poškodená XXXXX, ktorá uviedla, že s bývalým druhom XXXXX nežije v spoločnej domácnosti, majú spoločné dieťa XXXXX, o ktorú sa stará. XXXXX bol zaviazaný súdom platiť na svoje dieťa výživné vo výške 4 000,- Sk (132,78 Eur) mesačne. Výživné riadne neplatí a do decembra 2014 jej dlhuje na výživnom sumu 1 062,24 Eur. 

	Podľa rozsudku Okresného súdu v Galante sp. zn. 8C/60/2008-20 zo dňa 11.06.2008, právoplatný dňom 23.06.2008 bola maloletá XXXXX, nar. XXXXX zverená do osobnej starostlivosti matky XXXXX, pričom otec XXXXX bol zaviazaný prispievať na jej výživu sumou 4 000,- Sk (132,78 Eur) mesačne vždy do 15-teho dňa toho-ktorého mesiaca vopred k rukám matky, počnúc dňom právoplatnosti rozsudku. 

	Vo vyšetrovacom spise je založená prehľadná tabuľka o platení výživného, rodný list maloletej XXXXX a tiež trestný rozkaz Okresného súdu v Galante sp. zn. 2T/170/2013-54 zo dňa 22.11.2013, právoplatný dňom 23.04.2014.

	S obvineným XXXXX bola dňa 19.02.2015 na Okresnej prokuratúre v Galante uzatvorená dohoda o vine a treste, ktorá bola predložená Okresnému súdu v Galante. Okresný súd Galanta vytýčil verejné zasadnutie na deň 08.04.2015. Na verejnom zasadnutí obvinený predložil doklady o zaplatení dlžného výživného, a to v sume 134,- Eur dňa 10.02.2015, sumy 132,78 Eur a sumy 1 327,80 Eur dňa 02.04.2015.

	Na základe telefonického dopytu dňa 22.05.2015 poškodená XXXXX potvrdila, že prevzala vyššie uvedené čiastky; okrem toho uviedla, že dňa 15.05.2015 jej bolo zaslané výživné v sume 132,78 Eur. Tým považuje výživné k dnešnému dňu (22.05.2015) za uhradené v plnej výške. Okrem toho potvrdila, že maloletá XXXXX netrpela núdzou, všetky jej potreby riadne zabezpečila ona zo svojho príjmu. Trestný čin teda nemal trvalo nepriaznivé následky.

            Podľa ustanovenia § 86 odsek 1 písm. a) Trestného zákona trestnosť zanedbania povinnej výživy (§ 207) zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	Bolo preukázané, že obvinený XXXXX si svoju vyživovaciu  povinnosť uhradil  v celej výške, pričom trestný čin nemal trvalo nepriaznivé následky.

	Pretože trestnosť činu s poukazom na ustanovenie § 86 odsek 1 písm. a) Trestného zákona zanikla, bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

Mgr. Jarmila Pastýriková
prokurátorka